**Tiedätkö faktat?**

**Hivin pääasiallinen tartuntatapa Suomessa on SEKSI**

* Kondomi on paras suojautumiskeino.

**Hiv ei näy päällepäin, VAIN testi kertoo**

* Käytä kondomia, jos et voi olla varma, onko kumppanillasi jokin seksitauti.
* Rohkaistu ja hakeudu testiin.

**Hiv ei tartu arkitilanteissa tai hyttysen pistosta**

* Ota faktat haltuun.

**Mitä jos se olisit sinä?**

**Hiv tarttuu usein ihmiseltä, joka ei itse tiedä kantavansa virusta.** Hivin varhainen toteaminen hyödyttää tartunnan saanutta ja ehkäisee osaltaan uusia tartuntoja. Maailman aids-päivän toimikuntaan kuuluvat järjestöt ovat huolissaan siitä, että Suomessa hiv-testiin hakeudutaan usein liian myöhään. Mahdollisuutta matalan kynnyksen anonyymiin hiv-testaukseen tulee Suomessa valtakunnallisesti vahvistaa ja hiv-testiin pitää voida hakeutua ilman syrjinnän pelkoa.

**Hiviä on kaikkialla maailmassa ja tartunnan saaneita elää kaikissa maanosissa.** Maailmassa on yli 34 miljoonaa hiv-positiivista, joista 2,5 miljoonaa on lapsia. Suuri osa tartunnan saaneista elää eteläisessä Afrikassa ja Aasiassa. Suomalaista hiv-asiantuntemusta tulee hyödyntää seksuaaliterveyden edistämiseen liittyvässä kehitysyhteistyössä.

**Hiv koskettaa lähes jokaista suomalaista**. Hiv tarttuu samalla tavalla kuin muutkin veri- ja seksiteitse tarttuvat taudit. Voit kohdata hiv-tartunnan saaneen työssäsi tai naapurustossasi, olla itse tartunnan saanut tai hänen läheisensä. Hiv-tartunta tuo tartunnan saaneen elämään haasteita, jotka liittyvät omaan terveyteen ja sosiaalisiin suhteisiin sekä yhdenvertaiseen kohteluun yhteiskunnassa.

**Suomessa tartunnan saaneet voivat lääkehoidon avulla elää lähes normaalia elämää**. He voivat käydä töissä, opiskella ja matkustaa. Hiv-positiivisuus ei ole este perheen perustamiselle, harrastamiselle, kavereiden kanssa hengaamiselle tai rakastamiselle.

**Suomessa hiv-tartunnan saaneita on noin kolme tuhatta.** Hiv-positiivisuudesta on edelleen Suomessa vaikea puhua. Puhumattomuus johtuu usein syyllistämisen ja syrjivän kohtelun pelosta. Jokainen voi toimia hiv-positiivisten ihmisten yhdenvertaisuuden vahvistamiseksi. Paras keino avoimuuden lisäämiseksi on omien ennakkoluulojen murtaminen ja hiv-tiedon päivittäminen.

**Kenelle itse kertoisit tartunnastasi? Mitä ajattelisit läheisestäsi, joka on saanut hiv-tartunnan?**

*Maailman aids-päivää vietetään maailmanlaajuisesti joka vuosi 1. joulukuuta. Päivän tarkoituksena on lisätä ihmisten tietoutta ja ymmärrystä hivistä, tuoda esiin hiv-tartunnan saaneiden kannalta tärkeitä asioita ja ottaa kantaa epidemian leviämisen ehkäisyyn.*

[**www.maailmanaidspaiva.fi**](http://www.maailmanaidspaiva.fi)Maailman aids-päivän toimikunta: Hiv-säätiö/Hiv-tukikeskus, Positiiviset ry, Suomen Lähetysseura, Suomen Punainen Risti, Pro-tukipiste ry, Väestöliitto, Sosiaali- ja terveysministeriö

**Lisätietoja**

Maailman aids-päivän toimikunnan 2012 puheenjohtaja

**Irma Pahlman**, toiminnanjohtaja

HIV-säätiö/Hiv-tukikeskus

0207 465 724, irma.pahlman@hivtukikeskus.fi

**Sini Pasanen**, toiminnanjohtaja

Positiiviset ry,

044 5544556, sini.pasanen@positiiviset.fi

**Sari Valoaho**, hiv/seksuaaliterveystyön koordinaattori

Suomen Punainen Risti

020 7012125, sari.valoaho@punainenristi.fi

 **Miila Halonen**, asiantuntijalääkäri
Väestöliitto
050 590 3617, miila.halonen@vaestoliitto.fi

**Maailman aids-päivän tapahtumat 2012
Ilmaiskonsertti Tavastia-klubilla 1.12. klo 12:00-16:00.**

Lavalla rap-artisti Gracias sekä Jyrise, Duo ja Dylan. Musiikin lisäksi hauskoja pelejä tietoa seksuaaliterveydestä. Ohjelman juontavat YleX-radiokanavan toimittajat. K-14. Tapahtuman järjestää Maailman aids-päivän toimikunta. Tapahtuma Facebookissa: www.facebook.com/events/365494446872424/
 **Kynttilätapahtuma eduskuntatalon portailla 1.12. klo 16:30**Maailman aids-päivän perinteinen kynttilätapahtuma eduskuntatalon portailla. Tervetuloa sytyttämään kynttilöitä!
 **Hartaushetki Kampin kappelissa 1.12. klo 10:15**
Maailman aids-päivän hartaushetki Narinkkatorin laidalla sijaitsevassa Kampin hiljaisuuden kappelissa. Hartaushetken aikana voi sytyttää kynttilän aids-kuolleiden muistoksi tai hivin kanssa eläville.

**Panihida Pyhän kolminaisuuden kirkossa 1.12. klo 17:30**Maailman aids-päivän perinteinen Panihida Pyhän Kolminaisuuden kirkossa klo 17.30, Unioninkatu 31, Helsinki.

**Konsertti Lähetyskirkossa 1.12. klo 18:00**Suomen Lähetysseura järjestää Maailman aids-päivän konsertin Lähetyskirkossa klo 18. Tähtitorninkatu 18, Helsinki.

**Turku: Seminaari: Hivin ja aidsin ennaltaehkäisy: mitä on tehtävissä? 1.12. klo 13:00-15:30**Seminaarin järjestävät Suomen Lähetysseura ja Suomen Punainen Risti. Kaupungin auditorio, Puutarhakatu 1.

 **Lahti:** Punaisen Ristin Lahden osaston vapaaehtoiset järjestävät kynttilätapahtuman 1.12 klo 18:00-10:00 Lahdessa Ristinkirkon portailla.

 **Pori:** Punaisen Ristin vapaaehtoiset jalkautuvat Porin keskustan iltaelämään 30.11.–1.12. kertomaan Maailman aids-päivästä ja jakamaan kondomeja.

 **Joensuu:** Punaisen Ristin vapaaehtoiset järjestävät kynttilätapahtuman, jakavat tietoa, ribboneita ja kondomeja. Klo 11:00–15:00, Kauppakeskus IsoMyy.

**Kuopio:** Punaisen Ristin vapaaehtoiset järjestävät kynttilätapahtuman, jakavat tietoa, ribboneita ja kondomeja. Klo 10:00–14:00, kauppakeskus Ikano

**Rovaniemi:** Punaisen Ristin vapaaehtoiset järjestävät Maailman aids-päivän tapahtuman Sampokeskuksessa klo 12:00-14:00. Vapaaehtoiset jakavat Maailman aids-päivään liittyvää materiaalia.

**Maarianhamina:** Punaisen Ristin Ahvenanmaan osasto järjestää: 29.11. klo 16.00-17.00 luento lyseon auditoriossa. Infektiolääkäri kertoo hivistä ja aidsista. 1.12. jalkautuminen Sundsin joulumarkkinoille. Iltapäivän aikana vapaaehtoiset jakavat kondomeja ja infoa satamassa risteilymatkustajille.

FIMSIC:n vapaaehtoisia jalkautuu **Helsingissä, Turussa, Tampereella ja Kuopiossa** illalla ravintoloihin jakamaan Maailman aids-päivän kondomeja, postikortteja ja tietoa.